1. ΠΡΟΕΔΡΙΚΟΝ ΔΙΑΤΑΓΜΑ της 14/20 Απρ. 1931 Περί των διατυπώσεων υφ΄ ας δύναται ν΄ αποταμιεύηται εν ιδιωτικαίς αποθήκαις καπνός αλλοδαπής παραγωγής προς συσκευασίαν και επανεξαγωγήν ή και απλώς προς διαμετακόμισιν. ΄Εχοντες υπ΄ όψει την β΄ παράγραφον του άρθρ. 3 του Νόμ. 4607 «περί τροποποιήσεως διατάξεων των περί τελωνειακού δασμολογίου νόμων», δημοσιευθέντος δια του υπ΄ αριθ. 136 (τεύχ. Α΄) φύλλου της Εφημερίδος της Κυβερνήσεως, προτάσει των Ημετέρων Υπουργών επί των Οικονομικών και της Εθνικής Οικονομίας απεφασίσαμεν και διατάσσομεν: ΄Αρθρον μόνον.-Η αποταμίευσις καπνού ακατεργάστου εις φύλλα προελεύσεως εξωτερικού, προς τον σκοπόν νέας συσκευασίας και επανεξαγωγής, καθώς και η απλή αποταμίευσις καπνού προελεύσεως εξωτερικού διαμετακομιζομένου εξ Ελλάδος, επιτρέπεται να λαμβάνη χώραν, και εν ιδιωτικαίς αποθήκαις, χωρίς δια τούτο να παύη να έχη ισχύν εις περίπτωσιν πυρκαϊάς ή βλάβης το εδάφ. β΄ της παρ. 4 του άρθρ. 12 του Ν.Δ. της 21 Αυγ. 1925 «περί καταργήσεως διατάξεων τελωνειακών νόμων κλπ.» ως τούτο ετροποποιήθη δια μεταγενεστέρων νόμων, αρκεί μόνον να πληρώνται οι κάτωθι όροι και διατυπώσεις: α)Δέον η αποθήκη εν ή πρόκειται να αποταμιευθώσι τα ξένα καπνά να εγκριθή προ πάσης αποταμιεύσεως υπό της τελωνειακής αρχής, υπό τον διαρκή έλεγχον της οποίας να τελή. β)Απαγορεύεται η εντός της ιδίας αποθήκης αποταμίευσις Ελληνικών καπνών. γ)Εν περιπτώσει βλάβης ή καταστροφής επιτρέπεται η μερική ή ολική απαλλαγή από των εισαγωγικών δασμών, μόνον εφ΄ όσον το εμπόρευμα δεν ήθελεν είναι ησφαλισμένον δια ποσόν υπερβαίνον την πραγματικήν αυτού αξίαν και επομένως συμπεριλαμβάνον και τους εισαγωγικούς δασμούς. δ)Η τοιαύτη μερική μείωσις ή συνολική απαλλαγή συμφώνως προς τον Νόμον, γίνεται μετά γνωμοδότησιν της Ανωτάτης Επιτροπής των τελωνειακών αμφισβητήσεων δι΄ αποφάσεως του Υπουργού των Οικονομικών και κατόπιν εξακριβώσεως, ότι η βλάβη ή η φθορά ήσαν τυχαίαι, μη οφειλόμεναι εις δολίαν προαίρεσιν του αποταμιευτού. ε)Κατά την επανεξαγωγήν των ούτως αποταμιευομένων καπνών, είτε ταύτα έχουν υποστή νέαν συσκευασίαν, είτε απλώς διαμετακομίζονται, θα θίγεται υπό της τελωνειακής αρχής επακριβώς διαπίστωσις του βάρους, δεν θα επιτρέπεται δε η εξαγωγή, αν δεν δικαιολογηθή πλήρως πάσα τυχόν προκύψουσα διαφορά κατά τας κειμένας διατάξεις. Εις τον επί των Οικονομικών Υφυπουργόν ανατίθεται η δημοσίευσις και εκτέλεσις του παρόντος Δ/τος. 